Broj: 711-I-371-M-31/23-02-21

Zagreb, 14. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davoria Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Tomislava Šute, direktora trgovačkog društva VODOVOD I KANALIZACIJA društvo s ograničenom odgovornošću za vodoopskrbu, odvodnju i pročišćivanje otpadnih voda (u daljnjem tekstu: VODOVOD I KANALIZACIJA d.o.o.)** za davanjem mišljenja Povjerenstva, na 204. sjednici, održanoj 14. veljače 2023., daje sljedeće:

**MIŠLJENJE**

**S obzirom na okolnost da je odluka kojom je Tomislav Šuta razriješen dužnosti člana Uprave trgovačkog društva Vodovod i kanalizacija d.o.o. predmetom pobijanja pred nadležnim sudom te da obveznik i nadalje dolazi na posao u isto društvo, dužan je Povjerenstvu podnijeti godišnju imovinsku karticu za 2022. godinu.**

Obrazloženje

Zahtjev za davanjem mišljenja Povjerenstva podnio je obveznik Tomislav Šuta, direktor trgovačkog društva Vodovod i kanalizacija d.o.o. U knjigama ulazne pošte Povjerenstva zahtjev je zaprimljen 31. siječnja 2023. pod poslovnim brojem 711-U-1742-M-31/23-01-5, povodom kojeg se vodi predmet broj M-31/23.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi da je Skupština društva Vodovod i kanalizacije d.o.o., Split dana 23. siječnja 2023. godine na 125. sjednici donijela Odluku kojom je obveznik prestao biti član Uprave - direktor društva, koja odluka je potpisana od strane opunomoćenika predsjednika Skupštine društva.

Nadalje obveznik navodi kako sukladno mišljenju jednog od osnivača društva (Grada Kaštela) Skupština društva odluku nije donijela odgovarajućom većinom iz Zakona o vodnim uslugama (dvostruka većina glasova), nego je odluka donesena većinom glasova iz Zakona o trgovačkim društvima (obična većina glasova), te je slijedom toga Grad Kaštela kao jedan od osnivača društva na Skupštini najavio pokretanje sudskog spor pred Trgovačkim sudom u Splitu radi utvrđenja ništetnosti odluke Skupštine od 23. siječnja 2023. g. sa prijedlogom Trgovačkom sudu u Splitu da donese privremenu mjeru kojom se odgađa učinak odluke Skupštine do okončana sudskog spora. Stav Grada Kaštela je iskazan, odnosno tužba je najavljena u Zapisniku sa 125. sjednice, a kojeg je sastavio javni bilježnik Dalibor Pavlović, sve u skladu sa odredbama Zakona o trgovačkim društvima.

Također obveznik navodi kako je izrada Zapisnika sa 125. sjednice Skupštine u tijeku, te će po izradi istog tužba biti predana na Trgovački sud u Splitu zajedno sa prijedlogom izdavanja privremene mjere.

U odnosu na Odluke koje se tiču procedure raspisivanja novog javnog natječaja za izbor i imenovanje člana Uprave - direktor društva, a koje su donesene na 124. sjednici Skupštine održanoj 9. siječnja 2023. g., obveznik navodi da je Grad Kaštela pokrenuo sudski spor pred Trgovačkim sudom u Splitu te je ujedno traženo da sud izda privremenu mjeru kojom se primjena Odluke odgađa do okončanja sudskog spora, a sve iz razloga što po mišljenju Grada Kaštela ni ta Odluka nisu doneseni potrebnom većinom glasova iz Zakona o vodnim uslugama.

Zaključno obveznik navodi kako je Vodovod i kanalizacija d.o.o., dana 13. siječnja 2023. zaprimilo mišljenje Ministarstva gospodarstva i održivog razvoja Klasa: 325-01/23-01/17, Urbroj:517-09-3-23-2 iz kojeg bi proizlazilo da Skupština društva nije donijela odluke potrebnom većinom glasova sukladno Zakonu o vodnim uslugama, obzirom da iste nisu donesene dvostrukom većinom glasova iz Zakona o vodnim uslugama, a na dan pisanja zahtjeva za mišljenjem Trgovački sud u Splitu još nije odlučio o prijedlogu da se izda privremena mjera glede Odluka sa 124. sjednice Skupštine.

Povjerenstvo je od obveznika zatražila dodatno očitovanje o tome obavlja li i nadalje poslove direktora trgovačkog društva Vodovod i kanalizacija d.o.o. te je obveznik dostavio očitovanje kako sukladno ugovoru o radu, koji ima potpisan s poslodavcem, i dalje dolazi na posao, ali da je dok sudski postupak traje na Trgovačkom sudu odlučio ne potpisivati nikakve ugovore.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u podatke sudskog registra nadležnog Trgovačkog suda u Splitu, utvrđeno je da su Grad Kaštela i 12 drugih jedinica lokalne samouprave imatelji poslovnih udjela u trgovačkom društvu Vodovod i kanalizacije d.o.o., u kojem Tomislav Šuta obavlja funkciju člana Uprave od 29. ožujka 2018., ovlaštenog za zastupanje samostalno i pojedinačno, slijedom čega je obveznik u smislu navedene odredbe ZSSI/21-a

Člankom 445. Zakona o trgovačkim društvima (Narodne novine broj: 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22, 114/22 u daljnjem tekstu: Zakon o trgovačkim društvima) propisano je da ako zakonom i društvenim ugovorom nije drugačije određeno, skupština donosi odluke većinom od danih glasova.

Člankom 26. člankom 1. Zakonom o vodnim uslugama (Narodne novine broj: 66/192 u daljnjem tekstu Zakon o vodnim uslugama) propisano je da uprava javnog isporučitelja ima jednog člana – direktora društva, dok je stavkom 3. propisano da se direktor i zamjenik direktora imenuju ili biraju na razdoblje od četiri godine i to dvostrukom većinom iz članka 24. stavka 3. tga Zakona, odnosno većinom iz članka 24. stavka 4. ovoga Zakona pod pretpostavkama iz toga stavka ( dvostruka većina).

Člankom 425. stavkom 4. Zakona o trgovačkim društvima propisano je kako je upis promjene člana uprave u sudski registar deklaratorne je naravi.

Člankom 448. Zakona o trgovačkim društvima propisano je da se na ništetnost odluka skupštine na odgovarajući način primjenjuju odredbe članka 355. do 359. toga Zakona, dok je člankom 449. istog Zakona propisano da se na pobijanje odluka skupštine na odgovarajući način primjenjuju odredbe članka 360. do 366.a toga zakona.

Nadalje člankom 364. Zakona o trgovačkim društvima propisano je da ako sud pravomoćnom presudom utvrdi da je odluka glavne skupštine ništetna, ona djeluje prema svim dioničarima i članovima uprave i nadzornoga, odnosno upravnog odbora čak i kada nisu bili stranke u tome postupku. Uprava, odnosno izvršni direktori moraju presudu bez odgađanja dostaviti registarskome sudu. Ako je u sudskom registru bila upisana odluka koja je oglašena ništetnom, mora se upisati i presuda te se upis presude u sudski registar mora se objaviti na isti način kako se objavljuje i odluka. Društvo dionicama kojeg se trguje na uređenom tržištu vrijednosnih papira dužno je bez odgađanja objaviti presudu u glasilu društva. Ako sud presudom donesenom povodom tužbe o ništetnosti ili kojom se pobija odluka glavne skupštine utvrdi da je odluka glavne skupštine ništetna, presuda se neće upisati u sudski registar ako je pravomoćnim rješenjem suda iz članka 366.a stavka 1. utvrđeno da nedostatak odluke ne utječe na njezin učinak pa tako ni na valjanost upisa odluke u sudskom registru.

Sukladno članku 10. stavku 2. ZSSI/21-a, obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, dok su sukladno stavku 4. istog članka obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, sa stanjem na zadnji dan prethodne godine, sve sukladno stavku 5. istog članka Zakona.

Sukladno Pravilima i uputa za popunjavanje i podnošenje obrasca imovinske kartice objavljenih na mrežnoj stranici Povjerenstva 15. ožujka 2022. u dijelu „Godišnja obveza podnošenja imovinske kartice“ navodi se da ako je obveznik prestao obnašati dužnost u siječnju tekuće godine, ne mora podnijeti godišnju imovinsku karticu, već da je dovoljno da podnese imovinsku karticu povodom prestanka obnašanja dužnosti.

Iz dostavljenog obrazloženja obveznika proizlazi da isti i nadalje sukladno potpisanom ugovoru o radu koji je sklopio s poslodavcem dolazi na posao u navedenom trgovačkom društvu, ali da je dok sudski postupak traje na Trgovačkom sudu odlučio ne potpisivati nikakve ugovore, dok se slučaj ne okonča.

Slijedom navedenog, s obzirom na okolnost da je odluka kojom je razriješen dužnosti člana Uprave trgovačkog društva Vodovod i kanalizacija d.o.o. predmetom pobijanja pred nadležnim sudom jer prema stavu jednog od suosnivača nije donesena potrebnom većinom sukladno Zakonu o vodnim uslugama, te da Tomislav Šuta i nadalje dolazi na posao u istome društvu, obveznik je dužan podnijeti godišnju imovinsku karticu za 2022. godinu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Šuta, elektroničkom dostavom
2. Objava na internetskoj stranici Povjerenstva
3. Pismohrana